മംഗലം ഡാം ആദിവാസി കോളനിയില് തരിശായി കിടക്കുന്നത് 70 ഏക്കറോളം ഭൂമി മംഗലംഡാം: ലോക പരിസ്ഥിതി ദിനങ്ങള് നിരവധി കടന്നുപോയെങ്കിലും മംഗലം ഡാമിന് അടുത്തുള്ള കവിളുപ്പാറ ആദിവാസി കോളനിയില് തരിശായി കിടക്കുന്നത് 70 ഏക്കറോളം ഫലഭൂയിഷ്ടമായ ഭൂമി. 37 ആദിവാസി കുടുംബങ്ങളും മറ്റ് വിഭാഗങ്ങളുടെ മൂന്ന് കുടുംബങ്ങളുമുള്ള കോളനിയില് വിരലിലെണ്ണാവുന്ന വീടുകള്ക്കുചുറ്റുമാണ് കുറച്ചെങ്കിലും പച്ചക്കറി പോലുമുള്ളത്. മറ്റ് ഭൂപ്രദേശങ്ങളെല്ലാം പൊന്തക്കാട് കയറി പാഴായികിടക്കുകയാണ്. കോളനിയെ ഫലവൃക്ഷങ്ങള് കൊണ്ട് ഹരിതവത്കരിക്കണമെന്ന് ആവശ്യപ്പെട്ട് ഊരുമൂപ്പന് കൃഷ്ണന് നിരവധിതവണ പട്ടികവര്ഗ വകുപ്പിന് അപേക്ഷ നല്കിയെങ്കിലും ഒരു ചെടി പോലും ഇതുവരെ കിട്ടിയില്ല. കുരുമുളക്, കവുങ്ങ്, തെങ്ങ്, റബര്, വാഴ, പേര, നെല്ലി തുടങ്ങിയവയെല്ലാം കൃഷി ചെയ്യാവുന്ന ഭൂമിയാണ് ഇത്തരത്തില് കാടുപിടിച്ചു കിടക്കുന്നത്. ആദിവാസികളുടെ ക്ഷേമത്തിനായി പ്രവര്ത്തിക്കേണ്ട പട്ടികവര്ഗ വകുപ്പ് തങ്ങളെ അവഗണിക്കുകയാണെന്നാണ് കോളനിക്കാരുടെ ആക്ഷേപം. മറ്റു കോളനികളിലെല്ലാം ട്രസ്റ്റുകള്, വനം വകുപ്പ്, സന്നദ്ധ സംഘടനകള്, പഞ്ചായത്ത്, പട്ടികവര്ഗ വകുപ്പ് എന്നിവ നിരവധി പദ്ധതികള് നടപ്പിലാക്കുമ്ബോള് ഇവിടെ മാത്രം ഒന്നുമില്ല. 30 സെന്റ് മുതല് രണ്ടര ഏക്കറും അതില് കൂടുതലും ഭൂമി ഇവിടെ ഓരോരുത്തര്ക്കുമുണ്ട്. എന്നാല് ഭക്ഷ്യയോഗ്യമായ യാതൊരുവിളകളുമില്ല. കോവയ്ക്ക, ഫാഷന് ഫ്രൂട്ട് തുടങ്ങിയ വള്ളിചെടികള് യഥേഷ്ടം ഇവിടെ വളരും. മഴക്കാലത്തിനു മുമ്ബേ മണ്ണിളക്കി കുമ്ബളം, മത്തന്, വെള്ളരി, വെണ്ട, ചീര, തക്കാളി തുടങ്ങിയ പച്ചക്കറി വിത്തെങ്കിലും വിതറിയാല് മൂന്നുമാസം കൊണ്ട് വിളവുണ്ടായി വരുമാനമാകും. പാഴ്മരങ്ങളും മറ്റുമായി നിരവധി മരങ്ങള് താമസസ്ഥലത്തിനു ചുറ്റുമുണ്ട്. അതിലെല്ലാം കുരുമുളകുകൊടി നട്ടുപിടിപ്പിച്ചാല് രണ്ടുവര്ഷംകൊണ്ട് നല്ല വരുമാനം കണ്ടെത്താനാകും. ഹരിതഭൂമിയാക്കാം കിഴക്കഞ്ചേരി പഞ്ചായത്തിലെ ഏഴാം വാര്ഡില്പ്പെട്ടതാണ് ഡാമില് നിന്നും പത്തു കിലോമീറ്ററോളം ദൂരമുള്ള മലയിലെ കവിളുപ്പാറ കോളനി. കോളനിയില് പകുതിയിലേറെ കുടുംബങ്ങളും ഇപ്പോഴും കഴിയുന്നത് പ്ലാസ്റ്റിക് ചാക്കുകള് വലിച്ചുകെട്ടിയ കൂരകളിലാണ്. കോളനിക്കാരുടെ ഉന്നമനത്തിനെന്ന് പറഞ്ഞ് നാലുവര്ഷം മുമ്ബ് പട്ടികവര്ഗ വകുപ്പ് ആടുമാടുകളെ വിതരണം ചെയ്തിരുന്നു. ഗുണമേന്മ കുറഞ്ഞതും അനാരോഗ്യവുംമൂലം അവക്കൊന്നിനും ദീര്ഘായുസുണ്ടായില്ല. എല്ലാം ചത്തൊടുങ്ങി. എന്നാല് കന്നുകാലി കൃഷിയില് ഇടനിലക്കാര് പണമുണ്ടാക്കി. തരിശായി കിടക്കുന്ന ഇത്രയും ഭൂമിയില് ഏതെങ്കിലും സംഘടനകളുടെ സഹായത്തോടെ കോളനിയെ ഫലവൃക്ഷങ്ങളുടെ ഹരിതഭൂമിയാക്കാനാകുമെന്നാണ് നാട്ടുകാര് പറയുന്നത്.